text: 27-årig dømt for at franarre Dankort fra 18 ældre
  05 august 2016 kl. 11.59
  Retten i Kolding idømte fredag en mand halvandet års fængsel for at franarre Dankort og pinkode fra flere ældre mennesker i Vejle og Odense.
  Det lykkedes en 27-årig mand at narre 18 ældre personer i Vejle og Odense til at udlevere deres Dankort og pinkode.
  Gerningsmanden ringede til de ældre og fortalte dem at de skulle have fornyet deres Dankort. Herefter tilbød han at afhente kortet og fik udleveret pinkoden for at kunne give de ældre den samme pinkode på det nye kort.
  På den måde fik den 27-årige hævet over 300.000 kroner.
  Manden er idømt halvandet års fængsel og skal betale erstatning til ofrene.
  